Christian Jensen (FP), 1999-03-17:
Overordnet kan man da ikke være uenig i regeringens overordnede bypolitiske målsætninger.
For hvem vil da ikke være med til at understøtte en udvikling, der sætter velfærden, levevilkårene og livskvaliteten i byerne i centrum, al den stund at 80 pct. af den danske befolkning bor i bysamfund?
Og hvem vil ikke være med til at bryde de onde cirkler og rette op på fortidens fejltagelser, især hvis man også her tænker på, hvilke megafejltagelser der i tidens løb er blevet begået af snart sagt alle involverede parter i forbindelse med diverse byfornyelsesprojekter og store boligbyggerier, private som offentlige, hvor udstedelsen af blankocheck til diverse arkitekter med hensyn til frit at kunne eksperimentere med alle mulige slags byggematerialer har skabt så mange ubeboelige boliger, som har måttet rives ned efter relativt få år?
Vi kan da bare nævne, at ude i Høje Tåstrup er der vist noget, som ikke er så attraktivt at bo i.
Så man må i fremtiden i langt højere grad prioritere valg af byggematerialer, og de gode gamle byggematerialer sten, glas og træ har jo bevist deres bestandighed og deres gode miljøegenskaber.
Og hvor mange af nutidens byggerier overlever Rundetårn? Det er der vist ikke så mange der gør.
Ja, sådan kunne man jo fortsætte punkt for punkt i regeringens overordnede bypolitiske målsætning og finde flere tiltalende anvendte formuleringer og dermed også målsætninger, som man kunne have en positiv holdning til.
langt, så godt.
Men det er vel heller ikke nogen hemmelighed, at når man efterhånden kender regeringens ukontrollerede lyst til i næsten alle forhold at detailkontrollere danskerne i alt og alle forhold, hvor især miljøministeren og skatteministeren udmærker sig i uhyggelig høj grad, ja, så må man også på forhånd være skeptisk over for dette forslag.
Men skulle dette forslag være en undtagelse, vil vi selvfølgelig ændre opfattelse. Fremskridtspartiet vil støtte ethvert forslag, der medvirker til at skabe bedre levevilkår og bedre boliger for den danske befolkning, såvel i ejerbolig som i lejebolig og i bysamfundene og i øvrigt også på landet.
Vi skal opfordre til, at man i det videre forløb i denne sag tænker sig om og ikke bevæger sig ind på områder, der i dag administreres godt af kommunerne, og som i allerhøjeste grad forsøger at tilgodese de målsætninger, som i øvrigt er opremset i regeringens målsætninger.
Vi er utrygge ved, at forslaget sandsynligvis har til hensigt, ligesom på mange andre områder som tidligere nævnt - hvis man har glemt det, nævnte jeg tidligere især miljøministerens og skatteministerens udtalte lyst til det -
at styre og kontrollere.
Det er vi også bange for her, så derfor er vi skeptiske.
Vi ønsker ikke, at regeringen skal gribe ind i det kommunale selvstyre og dermed, set med Fremskridtspartiets øjne, skabe det modsatte af, hvad der ellers opremses i intentionerne i redegørelsen.
Vi kan derfor ikke støtte forslagene som helhed, men skulle der mod vore forventninger hen ad vejen fremkomme ting, der set med vore øjne vil være positive, vil vi ændre opfattelse.
For som det er sagt af tidligere ordførere, er det jo de mange små forbedringer, der til sidst giver det gode resultat.